
FORORD


Bogen 48 fortællinger, dejlige steder og gratis glæder tager dig med på opdagelse på Sydhavsøerne – Lolland, Falster og Møn.


Du kan bruge bogen som en turistguide, der gør det nemt at finde en gratis seværdighed uanset, hvor du befinder dig på Sydhavsøerne.


Bogen er overskueligt opbygget, så du både kan vælge at følge forfatterens rute gennem området eller bruge den som opslagsværk til din egen rejse.


Seværdighederne er alle gratis og nøje udvalgt, så der er noget for enhver smag.


Vi besøger mange forskellige lokaliteter, alt fra smuk natur til gamle bygninger og historiske mindesmærker. Mange af stederne er ikke nævnt i de traditionelle turistguider, men er glemte perler, som forfatteren har valgt at genopdage.


I bogen genfortælles gamle fortællinger, der ellers kunne være gået i glemmebogen. 48 gode fortællinger – nogle historiske, andre tragiske, spændende og sjove. Alle har tilknytning til steder, du kan besøge.


Fortællingerne er korte og gør stederne spændende for hele familien.


Forfatteren har formået at lokke mig til steder, jeg aldrig havde troet, jeg skulle se.


Jeg håber, du som læser også vil blive fanget af fortællingerne, naturen, bygningerne og mindesmærkerne, som venter på at blive opdaget i vores smukke land, Danmark.


God læsning og god tur!










01 MØLLEPORTEN

En byport fra fortiden


Mølleporten, som den kaldes, blev opført i slutningen af 1400-tallet og var en af de oprindelige tre porte, der skulle beskytte byens borgere mod angreb udefra. Stege var dengang omgivet af volde, grave og solide befæstninger.


Navnet Mølleporten knytter sig til dens placering ved Møllestræde, den gamle vej, der førte ud til Møllemarken, hvor byens møller stod.


Bygningen er opført af mørke munkesten, opdelt af fine bånd af hvid kridt, som får bygningen til at virke lysere.


Da det blev opført, stod det uden tag og fremstod som et magtfuldt tårn, der udstrålede styrke og alvor.


Fra 1700-tallet og frem til midten af det følgende århundrede blev der opkrævet told og afgifter af varer ved Mølleporten, som ved de andre porte i byen.

Inden da, tilbage i 1600-tallet, fungerede porttårnet også som fængsel, og fangeberetningerne vidner om kulde, grusomhed og frygt.


I 1873 ville byrådet rive Mølleporten ned. Den var blevet en forhindring for trafikken, og pengene til vedligeholdelsen var brugt på noget andet.


Men en gruppe engagerede borgere rejste sig imod beslutningen. De samlede midler ind og fik byrådet til at ændre kurs.


I 1892 blev Mølleporten restaureret, og tre år senere blev den fredet som et vigtigt fortidsminde.


I 1988 blev vejen ført udenom Mølleporten for at beskytte bygningen mod slitage. I nyere tid er den blevet smukt restaureret. Den står i dag som et stolt symbol på Steges historie og tiltrækker stadig både lokale og besøgende.


Mølleporten er et levende minde om en tid, hvor de fleste danske købstæder blev beskyttet mod voldsomme trusler udefra.


STOREGADE 74, 4780 STEGE













02 NYORD

Lille ø - stor oplevelse


Nyord er uden tvivl en af Danmarks mest charmerende øer. Den lille by på øen er bilfri, og du parkerer din bil på parkeringspladsen i udkanten af den.


Øen der kun breder sig over omkring fem kvadratkilometer, opleves bedst til fods, hvor tempoet sænkes, og du får tid til at mærke stedets ro.


Kun omkring 35 mennesker bor fast på Nyord, og om sommeren tiltrækker øen mange besøgende, der kommer for at nyde dens stilhed og de åbne landskaber. De lokale, kaldet Noorboerne, lever tæt på naturen og værner om øens gamle traditioner.


I byens centrum står den smukke ottekantede kirke fra 1846, hvor kirkeklokken ringer fra et lille tårn. Ikke langt derfra ligger kirkegården, som rummer både lokale og udenlandske søfolk, der har mistet livet i farvandet omkring øen.

En af gravstenene bærer den enkle indskrift: "Gone fishing." Den tilhørte en engelsk fisker, som forsvandt under en storm for mange år siden.


Nyord vidner stadig om sin tid som en søfartsø og fiskerleje. De gamle fiskergårde er bevaret og ligger tæt, i modsætning til mange steder i Danmark, hvor gårdene blev flyttet ud til markerne.


En af øens sjældne skatte er den mørke nattehimmel, som ikke påvirkes af kunstigt lys. Nyord er en del af Dark Sky Park, et beskyttet område, der værner om de klare stjernenætter. Her er himlen vid og urørt, perfekt til stjernekiggeri og for at opleve natten i al dens storhed.


Nyord er også et af de få steder i Danmark, hvor telefonledninger stadig hænger i masterne.


Her møder du en ægte fornemmelse af fortiden, som gør øens historie både nærværende og spændende.


SØNDERGADE 1, NYORD, 4780 STEGE













03 LODSHUSET MØLLESTANGEN

Danmarks mindste museum


På den lille ø Nyord findes et museum, der virkelig skiller sig ud.


Det er kun fire kvadratmeter stort, men rummer en fascinerende historie om lodsernes liv og arbejde. Museet er indrettet i et gammelt udkigshus fra 1882, og selvom pladsen er begrænset, fortælles her en historie, der strækker sig flere hundrede år tilbage i tiden.


Museet blev officielt åbnet i 2013, da Dronning Margrethe 2. indviede det under festlige omstændigheder.


Den beskedne bygning rummer langt mere end størrelsen antyder. Den minder om Nyords storhed som lodsstation gennem flere århundreder.


Farvandet omkring øen har altid været kendt for sine snoede sejlruter, der har gjort navigationen udfordrende. I gamle dage sejlede skibe mellem København, de syddanske øer og Nordtyskland ad denne farlige rute.







[image: ]






For at sikre, at skibene kom sikkert frem, var erfarne lodser afgørende. Lodserne på Nyord var blandt de bedste i Danmark, og øens beboere havde ansvaret for at sikre, at skibene fik den nødvendige hjælp.


Denne vigtige funktion blev udført med stor dygtighed og viden om farvandet. I 1800-tallet var lodsningen øens største indtægtskilde. Arbejdet var både risikabelt og krævende. Lodserne havde ansvaret for både skibene og lasten og måtte navigere under selv de hårdeste forhold. Uanset om det var stormvejr eller kulde, holdt de vagt.


Det lille udkigshus, som i dag fungerer som museum, var oprindeligt lodsernes observationspunkt, hvor de kunne holde øje med skibene. Fra dette højeste punkt på øen kunne de se langt ud over farvandet. I klart vejr kan man stadig i dag få en fantastisk udsigt til Dronning Alexandrines Bro, Stege og Sydsjælland.


Museet er åbent fra solopgang til solnedgang året rundt og tilbyder et unikt indblik i en væsentlig del af Danmarks maritime historie.


MØLLESTANGSVEJ 13, 4780 STEGE













04 KONG HUNES SLOT

Urolige tider


På den nordvestlige bred af den idylliske Hunesø, gemmer sig spor fra en tid præget af uro i Danmarks historie.


I begyndelsen af 1300-tallet var landet kastet ud i borgerkrig og angreb udefra. I denne usikre periode valgte adelsfolk og storbønder at opføre forsvarssteder, hvor de kunne søge tilflugt, indtil truslen var drevet over.


Ved søen ligger et voldsted, hvor borgbanken strækker sig omkring tyve meter i diameter og når en højde på op til to og en halv meter.


Omkranset af en voldgrav mod skoven og med søen, der naturligt danner en voldgrav på den modsatte side, udgør det et imponerende forsvarsværk, der stadig kan ses i landskabet i dag.


Kanten af borgbanken har sandsynligvis været beskyttet af et palisadehegn, og en træbro har måske ført over voldgraven.







[image: ]






Det er også muligt, at der har været yderligere hegn og forsvarsværker foran voldgraven. Arkæologiske fund har afsløret, at et bindingsværkshus med tegltag stod på borgbanken, opført omkring år 1300. Om stedet kun blev anvendt som et tilflugtssted under de urolige tider, eller om det også fungerede som en permanent bolig, er ikke med sikkerhed fastslået.


Folket har døbt stedet Kong Hunes Slot, da han ifølge legenden skulle have været Klintekongens efterfølger. Klintekongen, som siges at have været Odins efterfølger, regerede over blandt andet Møn, Stevns og Rügen i det Nordtyskland.


Et sagn fortæller, at Kong Hune samlede en gruppe unge krigere her ved Hunesø. Sammen med cimbrerne drog de sydpå for at hærge og plyndre. Han svor, at han først ville vende hjem til Møn, når han havde hængt sine våben på Roms porte.


Det er lettest at parkere ved resortet og følge skovstien til højre langs søen mod voldstedet. Der er cirka 600 meter til voldstedet. Turen er ikke egnet for gangbesværede.


LANGEBJERGVEJ 1, 4791 BORRE

